钦定古今图书集成/明伦汇编/闺媛典/第115卷 > 宋烈妇传 前人
## 钦定古今图书集成/明伦汇编/闺媛典/第115卷 > 宋烈妇传 前人

烈妇宋㜪，字新，金华潜溪人。美姿容。幼即读书知大
义，搦管作字，亦庄正可观。既长，归乌伤贾明善足，不
妄逾户阈，虽家人弗闻其语笑声。一宗讙曰：“是端简
静默也，贾氏有妇矣。”父母亦贤之，不忍其远去左右。
越一年，令与夫来居潜溪，烈妇孝养益谨。见诸女读
古烈女事，则慨然想其为人。既而曰：“是亦不难为妇”
者当璧碎而洁，无宁瓦全而秽也。岁戊戌十月，西兵
𢭏兰谿，远近大震。烈妇不自安，同夫避入浦阳城窦
山中。未几，乡民啸聚倡乱，树旌纛，执剑杀人，如刈草
菅。烈妇亡匿灌莽中，为游卒所执，乃抽银条脱求解，
不听，将乱之。烈妇以计绐曰：“吾有珠，可直数千缗，昨
夕瘗山前坎中，尔幸无急，我急我，我将死，于尔何利？
不若导尔发之。”游卒悦其言，从之行至深渊侧，竟跃
入死焉。时十一月十四日也。其兄濂闻而哭曰：“天乎，
烈妇在家为淑女，归人为良妇，既淑且良，纵不备有
胡福？岂不得考终于寝乎？呜呼！自古莫不有死，当是
时，执法之大吏，秉钺之将帅，守土之二千石，或有不
能，而烈妇独能捐躯”徇义，千载犹生，视彼弗死而若
死者何如也，纵遘兵祸，又何伤焉！然而妇之守贞，犹
人子之当孝，人臣之当忠也。烈妇之死，恒道尔，何足
深羡乎！虽然，人之所欲，莫甚乎生，苟所见一发未尽，
则幸存之念生，含辱忍垢，何所不至哉！想其临渊之
时，贞刚之气充塞上下，天不足为高，地不足为厚，日
月不足为明，视微生直鸿毛耳。不然，何以能若是之
烈也。烈妇之事，与轧之窦氏、越之王氏无大相远，求
之千百而不一二见焉。濂因不避亲，摭其行实，著为
《私传》一通，所以白烈妇之志。他日传之竹帛，诏诸海
内，良史氏职也，非濂之所计也。